হাওড়া–শিয়ালদহে হাই অ্যালার্ট জারি, নিরাপত্তায় ১৮ দফা নির্দেশিকা

কলকাতা: দিল্লি বিস্ফোরণের (Delhi Incident) জের হাওড়া–শিয়ালদহে (Sealdah Station High Alert) হাই অ্যালার্ট জারি। মঙ্গলবার হাওড়া স্টেশন (Howrah Railway Station High Alert) পরিদর্শন করলেন পূর্ব রেলওয়ের (Eastern Railway) আইজি-কাম-প্রিন্সিপাল চিফ সিকিউরিটি কমিশনার অমিয় নন্দন সিনহা। হাওড়া দেশের সবচেয়ে ব্যস্ততম রেলওয়ে স্টেশন। স্টেশনের নিরাপত্তা নিশ্চিত করতে প্রতিটা মুহূর্তে সজাগ আরপিএফ। প্রতিটি যাত্রীর ব্যাগ–গাড়ি খুঁটিয়ে চেক করা হচ্ছে। দুই স্টেশনের নিরাপত্তা জোরদার করতে দিল্লি থেকে ১৮ দফা নির্দেশিকা পাঠানো হয়েছে। বাতিল করা হয়েছে সব ছুটি, প্রত্যেক জওয়ানকে রাখা হয়েছে সর্বোচ্চ সতর্কতায়।

দিল্লি রেড ফোর্ট ও জম্মুর নওগাঁও বিস্ফোরণের পর থেকে হাওড়া ও শিয়ালদহ স্টেশনে কড়া নজরদারি, ব্যারিকেড, গাড়ি থামিয়ে তল্লাশি, ব্যাগ স্ক্যানিং বাড়ানো হয়েছে। হাওড়া স্টেশনে আরপিএফ-এর আরও দুটি কোম্পানি মোতায়েন করা হয়েছে। সন্দেহজনক জিনিসপত্র বা সন্দেহভাজন ব্যক্তির উপর নজরদারির জন্য অ্যাক্সেস নিয়ন্ত্রণ ব্যবস্থা কার্যকর করা হয়েছে। স্টেশন এবং ট্রেনে সন্দেহজনক জিনিসপত্র পরীক্ষা করার জন্য স্নিফার এবং বিস্ফোরক সনাক্তকারী ডগ-স্কোয়াডকে প্রস্তুত রাখার নির্দেশ দেওয়া হয়েছে। স্টেশন চত্বরের হোটেল–লজ, পার্কিং জোনেও পুলিশের নজর, যাত্রীদের আগে সময় রেখে বেরোনোর পরামর্শ। কর্তৃপক্ষের অনুরোধ, সন্দেহজনক ব্যক্তি বা বস্তু দেখলে, আরপিএফ বা রেল পুলিশকে জানান। স্টেশনে অপ্রয়োজনে ভিড় করা বা ব্যাগ ফেলে রাখা যাবে না।

আরও পড়ুন: SSC শিক্ষক নিয়োগে ১০ নম্বর নিয়ে বৈষম্য! মামলা দায়ের হাইকোর্টে

কম গুরুত্বের স্টেশন থেকে আরপিএফ জওয়ানদের সরিয়ে এনে হাওড়া ও শিয়ালদহের মতো ব্যস্ত স্টেশনে মোতায়েন। প্রত্যেক জওয়ানকে সশস্ত্র অবস্থায় ডিউটির নির্দেশ। শুরু হয়েছে ট্রেন ও প্ল্যাটফর্মে অতিরিক্ত নজরদারি। যাত্রীদের লাগেজ স্নিফার ডগ দিয়ে পরীক্ষা, হঠাৎ ব্যাগ চেকিংয়ের মাধ্যমে সন্দেহজনক বস্তু অনুসন্ধান। গোয়েন্দা বিভাগ ও রেল পুলিশের সঙ্গে যৌথ ভাবে নাশকতা বিরোধী তল্লাশি অভিযান চালানো হচ্ছে। সন্দেহজনক ব্যক্তি বা বস্তু শনাক্ত করতে কঠোর অ্যাক্সেস কন্ট্রোল চালু হয়েছে। গোয়েন্দা বিভাগ ও রেল পুলিশের যৌথ নাশকতা বিরোধী অভিযান জোরদার করা হয়েছে। নিরাপত্তা নিয়ে কোনও রকম ঝুঁকি নিতে নারাজ রেল কর্তৃপক্ষ।

অন্য খবর দেখুন